text: Slut med at køre for stærkt i Tyskland
  23 juli 2014 kl. 05.14
  EU-Kommissionen vil sætte en stopper for, at danske billister kan køre for stærkt i Tyskland uden at skulle bekymre sig synderligt om at få en bøde i postkassen.
  Danskerne skal snart vænne sig til at køre efter hastighedsgrænserne i Tyskland. I hvert fald hvis det står til EU-Kommissionen, der vil have ændret en lov, så danskerne ikke længere kan snige sig uden om bøder, på grund af vores EU-forbehold.
  I maj gav EU-Domstolen kommissionen ret i, at en lov om trafikbøder er vedtaget på et forkert retsgrundlag. Den har indtil nu hørt ind under politisamarbejdet. Danmark har på grund af retsforbeholdet været undtaget indtil nu sammen med Irland og Storbritannien.
  Ved at direktivet kommer ind under trafiksamarbejdet, bliver de tre lande nu også omfattet af reglerne. Når ændringen er gennemført, kan danske bilister også forvente at blive straffet for at køre for hurtigt, uden sele, med mobilen mod øret eller med spiritus eller stoffer i blodet i andre EU-lande.
  